**Atgimusi roko dvasia Rokiškyje**

Monika Stankevičiūtė,

VU studentė, Jaunųjų Lyderių klubo narė

*... rokas yra ne tik muzika, bet ir tam tikras gyvenimo būdas, mąstysena, maištas prieš sustabarėjusias moralės normas ir asmenybės laisvės deklaravimas.* (Andrius Mamontovas)

Tarptautinis gyvos muzikos festivalis „Tėvo gitara“ yra unikalus, nes jį organizuoja ne profesionalūs renginių organizatoriai ar koncertinės organizacijos, o 14-25 metų jaunuoliai – Jaunųjų Lyderių klubas ir Rokiškio jaunimo organizacijų sąjunga „Apvalus stalas“. Žiūrovai jau aštuntąjį kartą buvo pakviesti atidaryti vasaros sezoną bei paminėti Tėvo dieną su trenksmu įkvėpiančio roko festivalyje „Tėvo gitara‘13“ . Šiemet renginys išsiplėtė – Rokiškio dvaro rūmų erdvėse jis vyko dvi dienas – gegužės 31 - birželio 1 d. Festivalio svečiai turėjo progą drauge pašėlti ir susipažinti su septynių šalių muzikos kultūra. Festivalyje pasirodė skirtingų roko stilių grupės iš Danijos, Estijos, Islandijos, Latvijos, Suomijos, Švedijos ir, žinoma, Lietuvos. Jauni ir ambicingi muzikantai sukūrė nepamirštamą koncertą, kupiną energijos, emocijų ir jaunatviško veržlumo. „Tėvo gitaros“ žiūrovai bei dalyviai galėjo pasiklausyti profesionalaus roko, dalyvauti muzikinėse improvizacijose, kūrybinėse dirbtuvėse, įvairiose socialinėse akcijose.

**Pirmieji žingsniai ...**

Lietuvoje Jaunimo dėmesys estradai plykstelėjo apie 1960-uosius metus. Buvo sukurtos pirmos (pokaryje) lietuviškos dainos, prie valstybinės filharmonijos ėmė burtis pirmieji profesionalūs kolektyvai. Kiek vėliau Lietuvą pasiekė „uždraustas vaisius" - ,,The Beatles”, kurie tiesiog įskėlė neužgesinamą kibirkštį. Septintojo dešimtmečio pabaigoje – aštuntojo dešimtmečio pradžioje Lietuvoje įsikūrė tokios grupės kaip „Kertukai“, „Antanėliai“, „Aitvarai“, „Bočiai“, „Gėlių vaikai“. Kiek vėliau Kaune - grupė „Nuogi ant slenksčio“ - tai buvo pirmas žingsnis roko muzikos link. 1964 m. pirmieji jaunimo ansambliai ėmė kurtis ir Rokiškyje – pirmiausiai rajoniniuose kultūros namuose, po to - melioracijos statybos valdyboje. Kurį laiką šios grupės dominavo rajone, tačiau neilgam. 1968 m prasidėjo elektrinių gitarų „era“. Tuo metu Rokiškyje buvo net 12 gyvai grojančių grupių ir intensyviai virė dabar jau pamirštas muzikinis gyvenimas. Ansambliai susibūrė Obeliuose, Juodupėje, Pandėlyje, Augustinavoje ir kt. Dar yra žmonių, kurie prisimena ansamblius, vadovaujamus Ramučio Stalausko, Juozo ir Kazio Krisiūnų, Alvydo Fijalkausko, Eugenijaus Gudonio, Artūro Valskio ir kitų. Vertindami ją šiandien, tą muziką vadinti roku galime tik sąlyginai. Tai buvo labiau populiari muzika su roko elementais. 60-90 - ųjų metų rajono estrados veteranai savo darbą atliko... Atėjo laikas jį prisiminti...

**Festivalio kelias**

2006 metais, kai visur skambėjo fonograminė muzika, mintis atgaivinti ir sujungti senąją ir jaunąją kartą bei skatinti gyvą muziką kilo Jaunųjų lyderių klubo vadovei Birutei Bagdonienei. Tuomet Rokiškyje gyvavo jaunimo grupė „Paradox“, kuri pritarė šiai grandiozinei idėjai. Suvienijus jėgas, gimė gyvos muzikos festivalis „Tėvo gitara“. ES programai „Veiklus jaunimas“ buvo pateiktas jaunimo iniciatyvų projektas bei gautas finansavimas. Pagrindine festivalio idėja tapo atgaivinti senąsias Rokiškio rajone grojusias grupes, prikelti jauniems žmonėms net nežinomus jų tėvų jaunystės hitus, suteikiant jiems naują skambesį ir naują gyvastį. Tai progai po 23 m. atsikūrė grupė „Viražas“ (vadovas Eugenijus Gudonis) ir grupė „Gysliukai“ (vadovas Algis Bagdonas). Pirmą kartą Rokiškio istorijoje, scenoje susitikę kelių kartų roko muzikantai iš visos Lietuvos (10 grupių), savo dainas skyrė paminėti Tėvo dienai, o jaunimas, atiduodamas pagarbą seniesiems roko vilkams, į repertuarą įtraukė jų grotas dainas. Palaikydamas roko grupių dvasią festivalį vedė BIX vokalistas Samas - Saulius Urbonavičius.

„Stebis motina ir tėtis, kas tam sūnui darosi...” („Gintarėliai“) – tai jau 2007 metų „Tėvo gitaros“ pirmasis akordas, kurį atliko keturių grupių muzikantai. Antrus metus tęsiant tradicijas, žiūrovai galėjo mėgautis gyva muzika ir naujai atgimusiomis senosiomis roko dainomis. Festivalyje dalyvavo grupė „Nenuoramos“ (Pasvalys), pasirodė net trys grupės iš Rokiškio: Viražas, Pievos, Paradox, grupė iš Latvijos „Dabasu Durovys“.

Festivalio banga nuaidėjo ir 2008 – aisiais, Rokiškį pavertusi roko ir gyvos muzikos sostine. Roko, alternatyvios ir gyvos muzikos mylėtojus renginyje džiugino septynios grupės iš Lietuvos: perspektyvieji „Penktokai“, „Paradox“, „Pievos“, žavinčios originalia muzika su folkloro elementų gausa, „Baubai“, gąsdinę žiūrovus, „Night“, kone pusė pasaulio išnaršę „The Skys“. Festivalį vainikavo scenos veteranai - grupė „Laiptai“.

„Tėvo gitara‘2009“ – tai ne tik gyvos muzikos festivalis, bet ir tarptautinis jaunimo mainų projektas, finansuotas ES programos „Veiklus jaunimas“. Festivalis išaugo į tarptautinį gyvos muzikos festivalį, kuriame grojo ir lietuviškai dainavo grupės iš Italijos, Portugalijos, Latvijos, Lenkijos, Turkijos, Lietuvos. Vienas iš pagrindinių projekto tikslų buvo lietuviško „roko pionierių“ dainų prikėlimas naujam gyvenimui. Kiekviena partnerių grupė išsirinko, aranžavo bei festivalio žiūrovams pristatė lietuvišką dainą. Mainų projekte dalyvavę 42 jaunuoliai iš šešių šalių pažino kitas kultūras, pajuto, kad muzika tikrai yra ta kalba, kurią supranta visas pasaulis. Festivalio finaliniu akordu tapo bendra daina “Stebis motina ir tėtis, kas tam sūnui darosi...”. Dainą aranžavo Algis Bagdonas bei Misha Shayter iš Latvijos, kurie be tipiškų roko grupių instrumentų aranžuotėje panaudojo smuiką bei nacionalinius instrumentus: lietuvių – skudučius, turkų – baglamą.

Festivalio aštuonerių metų istorijoje yra grojusios grupės iš: Jungtinių Amerikos Valstijų, Suomijos, Lenkijos, Latvijos, Turkijos, Portugalijos, Italijos, o šie metai mūsų festivalio žemėlapį papildė grupėmis iš Šiaurės šalių bei mūsų kaimynų - Latvijos bei Estijos atlikėjais.

Visą straipsnį skaitykite žurnale

2013 11 17